Campania Salvati Rosia Montană condamnă public intervenția în forță a Jandarmeriei Române cu ocazia meciului amical de fotbal România-Uruguay si se solidarizează cu suporterii Naționalei în demersul lor de exercitare a dreptului la întrunire și liberă exprimare. De asemenea, salutăm sprijinul manifestat de suporteri, care pe parcursul meciului au afișat mesaje ce demască tentativa de asociere a imaginii Naționalei de fotbal cu compania de minerit Roșia Montană Gold Corporation.

Intervenția Jandarmeriei de la meciul desfășurat pe Arena Națională din București din 29 februarie 2012 demonstrează, o dată în plus, modul abuziv de acțiune al reprezentanților acestei insituții. Mai mult, cu deosebită îngrijorare constatăm o întelegere greșită a menirii acesteia, de a veghea la respectarea libertăților cetățenești și a dreptului la liberă exprimare.

La acest meci, suporteri ai echipei naționale au afișat în minutul 60, în Peluza 2 a stadionului, un banner pe care scria „FRF=RMGC, Aceeași mizerie”. Mesajele înscripționate pe cele două bannere au fost afișate legal, înscriindu-se în prevederile Legii 4/2008, privind prevenirea și combaterea violenței cu ocazia jocurilor și competetițiilor sportive. Mesajul făcea referire la recentele negocieri ale lui Mircea Sandu pentru sponsorizarea Federației Române de Fotbal (FRF) de către compania Roșia Montană Gold Corporation (RMGC). Cu doar câteva săptămâni în urmă, FRF se arăta dispusă să îndelpinească aproape orice doleanță, inclusiv aceea de a cenzura mesajele suporterilor în speranța obținerii finanțării din partea RMGC, demers denunțat de grupul “11 pentru România”.

Apariția sus-menționatului mesaj a avut drept urmare intervenția abuzivă a angajaților firmei de securitate BGS și a Jandarmeriei deopotrivă. Bastoane și gaze lacrimogene au fost utilizate pentru a-i determina pe suporteri să renunțe la arborarea bannerului, metode demne de un scenariu anti-terorist mai degrabă și nu de manifestarea pașnică a unor convingeri. Ca urmare a intervenției forțelor de ordine, s-a creat o busculadă în care au fost involuntar prinși mai mulți spectatori, inclusiv femei, copii și vârstnici. Intervenția jandarmilor a avut ca rezultat câteva persoane rănite și altele duse la secțiile de poliție.

În lumina acestor întâmplari, solicităm demiterea celor ce au coordonat acțiunile Jandarmeriei Române pe durata meciului România-Uruguay, precum și a superiorilor acestora care tolerează astfel de intervenții deloc singulare. Acțiunile brutale ale Jandarmeriei Române de a împiedica manifestări în sprijinul campaniei Salvați Roșia Montană au fost și în trecut contestate inclusiv prin scrisoarea din 12 decembrie 2011 înaintată domnului Col. Angelică Costel Gavrilă, Inspector General al Jandarmeriei Române. Reamintim pe această cale că Jandarmeria este

Instituția specializată a statului, cu statut militar, componentă a Ministerului Administrației și Internelor, care exercită, în condițiile legii, atribuțiile ce îi revin cu privire la apărarea ordinii si liniștii publice, a drepturilor și libertăților fundamentale ale cetățenilor, a proprietății publice și private, la prevenirea și descoperirea infracțiunilor și a altor încălcări ale legilor în vigoare, precum și la protecția instituțiilor fundamentale ale statului și combaterea actelor de terorism. Bazându-ne pe statutul legal al instituției, dar și pe Constituția României care, la articolul 30, garantează „Libertatea de exprimare a gândurilor, a opiniilor sau a credințelor și libertatea creațiilor de orice fel, prin viu grai, prin scris, prin imagini, prin sunete sau prin alte mijloace de comunicare în public” asistăm la o gravă încălcare a legilor statului român. De asemenea, Campania Salvați Roșia Montană se alătură protestului “Libertatea de exprimare evacuată de pe National Arena” inițiat de Agenția de Monitorizare a Presei ActiveWatch prin care se condamnă public acțiunile Jandarmeriei Române.

“Dacă pentru un singur banner au fost mobilizați 500 de jandarmi, în condițiile în care negocierile FRF nu s-au finalizat cu un contract de sponsoriare cu RMGC, oare ce amploare ar fi avut intervenția forțelor de ordine dacă FRF încheia cu adevărat un contract de vânzare cumpărare ‘imagine’ cu compania minieră?”, a declarat Andrei Mihail, membru al Campaniei Salvați Roșia Montană.

Foto: Adrian Weiss

Sursa: Alburnus Maior